Diari Oficial de la Generalitat Valenciana


Sumari del DOGV 6946, del 18-01-2013 (2013/462)

ORDE 2/2012, de 21 de desembre, de la Conselleria d'Educació, Cultura i Esport, per la qual es regulen a la Comunitat Valenciana els premis professionals per a l'alumnat que ha conclòs les ensenyances professionals de Música i de Dansa a partir del curs 2011-2012.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6946

Data del DOGV
:   18-01-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/462


Data del document
:   21-12-2012

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * distinció honorífica

ORDE 2/2012, de 21 de desembre, de la Conselleria d'Educació, Cultura i Esport, per la qual es regulen a la Comunitat Valenciana els premis professionals per a l'alumnat que ha conclòs les ensenyances professionals de Música i de Dansa a partir del curs 2011-2012. [2013/462]
El Decret 156/2007, de 21 de setembre, del Consell, pel qual s'establix el currículum de les ensenyances professionals de Dansa i es regula l'accés a estes ensenyances, determina en l'article 26 que els centres podran convocar, anualment, un premi extraordinari per cada una de les especialitats que tinguen autoritzades. Anàlogament, l'article 25 del Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances, preveu que els centres podran convocar, anualment, un premi extraordinari per cada una de les especialitats que tinguen autoritzades.
En ambdós casos, és necessari reconéixer públicament l'esforç i la dedicació de l'alumnat a la dansa i a la música, al llarg de les ensenyances professionals, en aquells casos en què ha cursat i finalitzat amb èxit estes ensenyances. Així mateix, cal fomentar valors com la superació personal i la responsabilitat, incentivar la constància en l'estudi i, en últim terme, millorar la qualitat de les ensenyances de règim especial, destacant l'alumnat que millor ha aprofitat els seus estudis com a model del treball ben fet per a la societat.
Per això, a proposta de la directora general d'Innovació, Ordenació i Qualitat Educativa de data 13 de desembre de 2012, i de conformitat amb esta; facultada per la disposició final primera del Decret 156/2007, de 21 de setembre, del Consell, així com per la disposició final primera del Decret 158/2007, de 21 de setembre, del Consell, i en virtut de les competències que m'atribuïx l'article 28.e de la Llei 5/1983, de 30 de desembre, del Consell, i el Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'administració de la Generalitat,
ORDENE
CAPÍTOL I
Disposicions preliminars
Article 1. Objecte i àmbit d'aplicació
1. Esta orde té com a objecte regular els premis professionals per a l'alumnat que ha conclòs les ensenyances professionals de Música i de Dansa.
2. Esta orde serà aplicable a tot l'alumnat que haja conclòs les ensenyances professionals de Música o de Dansa, en les distintes especialitats, a partir del curs 2011-2012, en conservatoris i centres privats de la Comunitat Valenciana degudament autoritzats per a impartir estes ensenyances.
Article 2. Fases
Les convocatòries dels premis professionals de música i de dansa s'organitzaran en dos fases. Una primera fase es desenrotllarà en el mateix centre, siga un conservatori o un centre privat autoritzat per a impartir les ensenyances corresponents, i una segona fase es desenrotllarà en l'àmbit autonòmic.
CAPÍTOL II
Fase en el centre
Article 3. Condicions d'accés
1. Podran optar al premi professional els estudiants que hagen cursat i superat, en les convocatòries de juny o setembre, a partir del curs acadèmic 2011-2012, el sext curs d'ensenyances professionals de Música o de Dansa en els centres compresos en l'àmbit d'aplicació de la present orde.
2. Per a concórrer a estos premis, l'alumnat haurà d'aconseguir, en el seu expedient acadèmic corresponent a les ensenyances professionals, una nota mitjana igual o superior a set punts. Addicionalment, en el cas de música, l'alumnat també haurà d'acreditar una qualificació mínima de nou punts en l'assignatura específica de sext curs d'instrument o cant al premi de la qual opte; o en el cas de dansa, en les assignatures específiques de l'especialitat al premi de les quals opte, que seran les següents:
a) En l'especialitat de Ball Flamenc: Ball Flamenc.
b) En l'especialitat de Dansa Clàssica: Dansa Clàssica i Repertori.
c) En l'especialitat de Dansa Contemporània: Tècniques de Dansa Contemporània.
d) En l'especialitat de Dansa Espanyola: Escola Bolera i Dansa Estilitzada.
Article 4. Documentació que s'ha d'aportar i presentació d'instàncies
1. L'alumnat que, reunint els requisits indicats en l'article anterior, vullga optar als premis professionals s'inscriurà en el conservatori o centre privat autoritzat en què haja finalitzat les ensenyances professionals, omplint la sol·licitud que figura en l'annex I de la present orde.
2. El termini de presentació d'instàncies el determinarà la secretaria de cada conservatori o centre privat autoritzat. En tot cas, este termini haurà de comprendre un mínim de deu dies hàbils durant el mes de setembre.
3. Els participants comunicaran i aportaran, en el moment de presentar la sol·licitud:
a) En el cas de música, el programa que realitzaran, i entregaran tres còpies de cada una de les peces que hagen d'interpretar.
b) En el cas de dansa, el programa que hagen d'interpretar, en què especificaran totes les dades que siguen d'interés per al tribunal.
4. Els secretaris i les secretàries dels conservatoris, o els que exercisquen les seues funcions en els centres privats autoritzats, es responsabilitzaran de comprovar que en les sol·licituds figuren totes les dades requerides i de certificar les assignatures cursades per l'alumnat junt amb les seues corresponents qualificacions, especificant-hi la nota mitjana de l'expedient acadèmic.
Article 5. Realització de la prova
La prova es realitzarà abans del dia 10 d'octubre en les dates que determine la direcció del centre després de finalitzar el termini de presentació de sol·licituds. El calendari de les proves serà publicat en el tauler d'anuncis del conservatori o centre privat autoritzat amb una antelació mínima d'una setmana abans de realitzar-se.
Article 6. Contingut de la prova
1. Les proves es basaran en els currículums oficials de la Comunitat Valenciana establits en el Decret 156/2007, de 21 de setembre, del Consell, pel qual s'establix el currículum de les ensenyances professionals de Dansa i es regula l'accés a estes ensenyances, i en el Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances.
2. En el cas de música, la prova constarà, almenys, d'una part d'interpretació, en audició pública, d'una llista de tres obres completes pertanyents a diferents estils de l'especialitat instrumental o cant, i amb una dificultat, com a mínim, corresponent al sext curs d'ensenyances professionals. La duració del programa d'interpretació que presente l'alumnat serà de trenta minuts i el temps de la interpretació serà determinat pel tribunal, amb un màxim de trenta minuts. L'alumnat podrà presentar obres amb acompanyament i estarà obligat a interpretar-les amb este, aportant el seu propi acompanyament.
Addicionalment, la direcció dels centres, oït el claustre, podrà incloure la realització d'una part d'anàlisi escrita harmònica, formal, tècnica i estètica d'una obra o fragment i/o una part de lectura a primera vista d'una obra o fragment. En cas d'incloure en la convocatòria anual de la fase dels premis professionals en el centre alguna de les dos parts indicades, o les dos, s'haurà de fixar per a cada una el temps màxim de realització o preparació, segons corresponga, i esta informació es publicarà en els taulers d'anuncis del centre en el moment en què s'inicie el termini de presentació de sol·licituds per a participar en la convocatòria.
3. En el cas de dansa, la prova constarà, almenys, d'una part d'interpretació, en audició pública, d'un programa compost per obres, temps o variacions extretes d'obres representatives del repertori d'autores i autors clàssics i de creadores i creadors contemporanis, així com de la interpretació d'una composició de creació pròpia, pròpies de l'especialitat. Les dites obres, temps o variacions hauran de tindre una dificultat, com a mínim, corresponent al sext curs d'ensenyances professionals. La duració del programa d'interpretació que presente l'alumnat serà de trenta minuts i el temps de la interpretació serà determinat pel tribunal, amb un màxim de trenta minuts. L'alumnat podrà presentar obres amb acompanyament i estarà obligat a interpretar-les amb este, aportant el seu propi acompanyament.
Addicionalment, la direcció dels centres, oït el claustre, podrà incloure la realització d'una part d'anàlisi escrita des del punt de vista estilístic, estètic, formal i musical d'una obra o fragment del repertori artístic de dansa i/o una part d'improvisació o composició coreogràfica. En cas d'incloure en la convocatòria anual de la fase dels premis professionals en el centre alguna de les dos parts indicades, o les dos, s'haurà de fixar per a cada una el temps màxim de realització o preparació, segons corresponga, i esta informació es publicarà en els taulers d'anuncis del centre en el moment en què s'inicie el termini de presentació de sol·licituds per a participar en la convocatòria.
4. Les parts de la prova que hagen de ser elaborades per personal docent, ho seran per professorat del centre, de l'assignatura corresponent, que no haja impartit docència a l'alumnat que concórrega al premi, sempre que siga possible. Este professorat serà coordinat a través de la direcció de departament i esta última serà responsable d'entregar el contingut final de la part corresponent a la direcció d'estudis en un sobre tancat. La direcció d'estudis, al seu torn, custodiarà les parts de la prova i garantirà la confidencialitat del contingut fins a fer-les arribar als presidents dels tribunals de la prova.
5. Els sobres que continguen les proves romandran tancats fins al moment d'iniciar cada part i seran oberts en presència dels aspirants.
Article 7. Composició del tribunal
1. La direcció dels centres nomenarà els tribunals que han de jutjar estos premis. Estos tribunals, encarregats de la realització i avaluació de les proves, funcionaran com a òrgans col·legiats i els serà aplicable el que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Els tribunals estaran constituïts per cinc professors o professores del centre pertanyents, sempre que siga possible, a l'especialitat convocada, o departament, i amb la possibilitat que un dels membres siga un docent de l'assignatura d'Anàlisi.
3. La presidència recaurà sobre el membre de més antiguitat en el cos i el membre de menys antiguitat actuarà com a secretari.
4. No podrà formar part del tribunal el professorat de l'alumne o alumna aspirant, llevat que excepcionalment hi siga necessària la seua presència perquè no hi ha altres professors o professores de l'especialitat corresponent que puguen formar part del tribunal.
Article 8. Avaluació
1. Cada part, i la prova, es qualificaran amb una puntuació màxima de deu punts, i amb una aproximació de dos decimals, com a màxim, per mitjà d'arredoniment, atenent el grau de dificultat tècnica, i l'execució i la interpretació realitzades.
2. En les proves escrites, si n'hi ha, es valoraran, junt amb els coneixements, la claredat i la qualitat de l'exposició, l'estructuració, la propietat de vocabulari, la presentació i l'ortografia.
3. La puntuació de cada part serà determinada pel tribunal de forma col·legiada. En cas de no haver-hi acord, es calcularà la mitjana aritmètica de les qualificacions atorgades per cada membre del tribunal sempre que no diferisquen entre si en tres o més punts. Si les qualificacions diferixen entre si en tres o més punts, es calcularà la mitjana aritmètica de les qualificacions atorgades pels membres del tribunal, una vegada eliminada la qualificació més alta i la qualificació més baixa. Les diferents parts en cap cas tindran caràcter eliminatori.
4. Quan la prova conste de diverses parts, la nota final de la prova es calcularà ponderant les diferents parts segons els criteris fixats per la direcció del centre, oït el claustre. Estos criteris hauran d'haver-se publicat en el tauler d'anuncis del centre abans de l'inici de les proves.
5. Una vegada obtinguda la nota final de tot l'alumnat participant, este quedarà ordenat de major a menor puntuació, amb indicació de la distinció obtinguda si és el cas.
Article 9. Premis
1. El tribunal atorgarà un únic premi per especialitat a l'alumne o alumna que haja obtingut la major puntuació en la prova. Així mateix, l'alumnat que, optant al premi professional, no l'haja obtingut podrà ser premiat amb una menció d'honor, amb un límit màxim de dos mencions d'honor per especialitat, si el tribunal ho considera oportú. El premi professional podrà quedar desert quan cap aspirant arribe a una puntuació mínima de set punts.
2. Les decisions del tribunal a l'hora d'atorgar el premi i, si és el cas, les mencions honorífiques, corresponents a cada especialitat, es reflectiran en el model d'acta que figura en l'annex II de la present orde.
3. L'obtenció del premi professional en l'àmbit del centre, així com de la menció d'honor, es consignarà en els documents d'avaluació de l'alumnat per mitjà d'una diligència específica.
CAPÍTOL III
Fase autonòmica
Article 10. Condicions d'accés
Podrà accedir a la fase autonòmica l'alumnat que haja obtingut el premi en la fase del centre, en l'especialitat corresponent.
Article 11. Documentació que s'ha d'aportar i presentació de sol·licituds
1. Per a la fase autonòmica, l'alumnat premiat en el seu conservatori o centre privat autoritzat presentarà la sol·licitud d'acord amb el model que figura en l'annex I de la present orde, preferentment en el registre general de la conselleria competent en matèria d'educació, o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Les sol·licituds es dirigiran a la direcció general competent en matèria d'ordenació acadèmica.
En les sol·licituds s'adjuntarà també l'annex II i un certificat de l'expedient acadèmic de l'alumnat amb la nota mitjana obtinguda en les ensenyances professionals de Música i Dansa, i les qualificacions corresponents.
2. El termini per a la presentació de sol·licituds finalitzarà el dia 10 de novembre.
Article 12. Realització de la prova
1. La prova tindrà lloc abans del dia 21 de desembre en els conservatoris de la xarxa pública que determine la direcció general competent en matèria d'ordenació acadèmica, vistes les propostes de les direccions territorials competents en matèria d'educació.
2. Esta direcció general comunicarà a l'alumnat el lloc, el dia i l'hora de realització de la prova publicant-los en la pàgina web de la conselleria competent en matèria d'educació.
Article 13. Contingut de la prova
1. Les proves es basaran en els currículums oficials de la Comunitat Valenciana establits en el Decret 156/2007, de 21 de setembre, del Consell, pel qual s'establix el currículum de les ensenyances professionals de Dansa i es regula l'accés a estes ensenyances, i en el Decret 158/2007, de 21 de setembre, del Consell, pel qual s'establix el currículum de les ensenyances professionals de Música i es regula l'accés a estes ensenyances.
2. En música, la prova constarà de tres parts:
a) Anàlisi escrita harmònica, formal, tècnica i estètica d'una obra o fragment. La duració de l'exercici serà de dos hores.
b) Lectura a primera vista d'una obra o fragment. La duració de la preparació serà de quinze minuts.
c) Interpretació, en audició pública, d'una llista de tres obres completes pertanyents a diferents estils de l'especialitat instrumental o cant, i amb una dificultat, com a mínim, corresponent al sext curs d'ensenyances professionals. La duració del programa d'interpretació que presente l'alumnat serà de trenta minuts. L'alumnat podrà presentar obres amb acompanyament i estarà obligat a interpretar-les amb este, aportant el seu propi acompanyament. Els participants comunicaran, en el moment de realitzar la prova d'anàlisi, el programa que realitzaran i entregaran tres còpies de cada una de les tres peces a interpretar. El tribunal triarà quines obres o temps s'han d'interpretar, de manera que el temps de la interpretació serà com a màxim de trenta minuts, a juí del tribunal.
3. En dansa, la prova constarà de tres parts:
a) Anàlisi escrita des del punt de vista estilístic, estètic, formal i musical d'una obra o fragment del repertori artístic de dansa. La duració de l'exercici serà de dos hores.
b) Exercici d'improvisació o composició coreogràfica. La duració de la preparació serà d'una hora.
c) Interpretació, en audició pública, d'un programa compost per obres, temps o variacions extretes d'obres representatives del repertori d'autores i autors clàssics i de creadores i creadors contemporanis, així com interpretació d'una composició de creació pròpia, pròpies de l'especialitat. Estes obres, temps o variacions hauran de tindre una dificultat, com a mínim, corresponent al sext curs d'ensenyances professionals. La duració del programa d'interpretació que presente l'alumnat serà de trenta minuts. L'alumnat podrà presentar obres amb acompanyament i estarà obligat a interpretar-les amb este, aportant el seu propi acompanyament. Els participants comunicaran, en el moment de realitzar la prova d'anàlisi, el programa a interpretar, especificant-hi totes les dades que siguen d'interés per al tribunal. El temps de la interpretació serà com a màxim de trenta minuts, a juí del tribunal.
4. Les parts a i b de la prova seran elaborades per professorat dels conservatoris professionals de música i de dansa dels centres de titularitat pública designats per la direcció general competent en matèria d'ordenació acadèmica durant el mes de setembre. Este professorat entregarà en un sobre tancat el contingut de la part o prova corresponent a l'inspector o inspectora d'educació que supervise la prova.
5. Els sobres que continguen les proves romandran tancats fins al moment d'iniciar cada part de la prova i seran oberts en presència dels aspirants.
Article 14. Tribunals
1. Les direccions territorials competents en matèria d'educació designaran els membres dels tribunals. Estos tribunals, encarregats de la realització i avaluació de les proves, funcionaran com a òrgans col·legiats i els serà aplicable el que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. El tribunal, per a cada una de les dos ensenyances, estarà format com a mínim per set membres i serà presidit per un inspector o inspectora d'educació. També formarà part de cada tribunal un director o directora d'algun dels centres de la xarxa pública. Com a secretari o secretària i vocals exerciran professors i professores d'Arts Escèniques de Música i Dansa dels conservatoris de la xarxa pública de la Generalitat, especialistes en les distintes assignatures objecte de la prova, i el secretari o la secretària actuarà com a membre de l'òrgan col·legiat. Així mateix, es podrà convocar professorat especialista com a col·laboradors del tribunal en els premis, amb veu i vot.
Article 15. Avaluació
1. Cada part es qualificarà amb una puntuació màxima de deu punts, i amb una aproximació de dos decimals, com a màxim, per mitjà d'arredoniment, atenent el grau de dificultat tècnica, i l'execució i la interpretació realitzades.
2. En la prova escrita es valoraran, junt amb els coneixements, la claredat i la qualitat de l'exposició, l'estructuració, la propietat de vocabulari, la presentació i l'ortografia.
3. La puntuació de cada part serà determinada pel tribunal de forma col·legiada. En cas de no haver-hi acord, es calcularà la mitjana aritmètica de les qualificacions atorgades per cada membre del tribunal sempre que no diferisquen entre si en tres o més punts. Si les qualificacions diferixen entre si en tres o més punts, es calcularà la mitjana aritmètica de les qualificacions atorgades pels membres del tribunal, una vegada eliminada la qualificació més alta i la qualificació més baixa. Les diferents parts en cap cas tindran caràcter eliminatori.
4. La nota final de la prova serà la mitjana aritmètica de les tres parts de la prova, amb quatre decimals obtinguts per mitjà d'arredoniment, i l'alumnat quedarà ordenat de major a menor puntuació.
5. El tribunal confeccionarà una llista ordenada de major a menor puntuació que continga totes les qualificacions parcials i totals de tots els candidats i candidates.
6. El tribunal elaborarà la proposta d'adjudicació dels premis autonòmics professionals de música i de dansa una vegada avaluats tots els aspirants. Després d'haver finalitzat les proves, remetrà la llista de qualificacions a la direcció general competent en matèria d'ordenació acadèmica.
Article 16. Premis i efectes
1. El nombre de premis en la fase autonòmica serà de tres en música i dos en dansa. El premi podrà quedar desert quan no hi haja un nombre suficient d'aspirants que aconseguisca una puntuació global mínima de set punts.
2. Els premis seran adjudicats a l'alumnat proposat pel tribunal, una vegada queden resoltes les reclamacions existents, en el termini màxim de tres mesos des de la finalització de les proves.
3. D'acord amb la proposta formulada pel tribunal, la direcció general competent en matèria d'ordenació de les ensenyances de règim especial, concedirà els premis, que es publicaran en el Diari Oficial de la Comunitat Valenciana.
4. L'alumnat que resulte premiat rebrà un diploma a l'excel·lència en el rendiment acadèmic expedit per la conselleria competent en matèria d'educació. Així mateix, l'obtenció d'este premi es consignarà, per mitjà d'una diligència específica, en l'expedient acadèmic de l'alumnat amb la denominació de Premi Professional Autonòmic de Música i/o Dansa.
5. Addicionalment, la conselleria competent en matèria d'educació promourà que l'alumnat premiat durant cada convocatòria puga realitzar la interpretació d'un repertori propi de la seua especialitat dins de la programació anual d'una sala representativa de la Comunitat Valenciana, sense perjuí d'altres beneficis que poguera establir per a l'alumnat premiat.
DISPOSICIONS ADDICIONALS
Primera. Reclamacions
Qualsevol reclamació que es genere en els processos d'avaluació dels premis, tant en la fase en el centre com en la fase autonòmica, es resoldrà atenent l'Orde 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'establix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga, o la que en el futur la substituïsca.
Segona. Protecció de dades de caràcter personal
L'obtenció de les dades personals de l'alumnat, la cessió d'estes dades d'uns centres a altres i la seguretat i confidencialitat de les dades, estaran subjectes al que disposa la legislació vigent en matèria de protecció de dades de caràcter personal i, en tot cas, al que establix la disposició addicional vint-i-tres de la Llei Orgànica 2/2006, de 3 de maig, d'Educació.
Tercera. Difusió i supervisió de la norma
1. Els equips directius dels conservatoris i la direcció dels centres privats autoritzats compliran i faran complir el contingut de la present orde i en difondran el contingut entre els membres de la comunitat educativa.
2. La inspecció educativa vetlarà pel compliment del que establix esta orde.
Quarta. Interpretació i aplicació
La direcció general competent en matèria d'ordenació acadèmica dictarà totes les resolucions i instruccions que siguen necessàries per a la interpretació i l'aplicació del que disposa la present orde. A este efecte, l'esmentat òrgan directiu podrà resoldre totes les incidències derivades d'un eventual canvi en les denominacions de les assignatures que figuren en la present orde.
Quinta. Incidència en les dotacions de gasto
La implementació i el posterior desplegament d'esta orde no podran tindre cap incidència en la dotació de tots i cada un dels capítols de gasto assignats a la conselleria competent en matèria d'educació, i en tot cas hauran de ser atesos amb els mitjans personals i materials de la conselleria competent per raó de la matèria.
DISPOSICIÓ TRANSITÒRIA
Única. Aplicació durant el curs 2012-2013
1. Les proves de la fase en el centre per a l'alumnat que va concloure els seus estudis en el curs 2011-2012 es realitzaran d'acord amb la normativa vigent fins a l'entrada en vigor d'esta orde i en les dates dictades per la direcció general competent en matèria d'ordenació acadèmica.
2. En la fase autonòmica dels premis professionals de música i de dansa per a l'alumnat que va concloure els seus estudis en el curs 2011-2012, la prova a què es referix l'article 12.1 d'esta orde tindrà lloc abans del 22 de febrer de 2013. El termini per a la presentació de sol·licituds en esta fase, indicat en l'article 11.2 de la present orde, serà fins al dia 22 de gener de 2013.
DISPOSICIÓ DEROGATÒRIA
Única. Derogació normativa
Queden derogades totes les disposicions del mateix rang o d'un rang inferior que s'oposen al que disposa la present orde.
DISPOSICIÓ FINAL
Única. Entrada en vigor
Esta orde entrarà en vigor l'endemà que es publique en el Diari Oficial de la Comunitat Valenciana.
València, 21 de desembre de 2012
La consellera d'Educació, Cultura i Esport,
MARÍA JOSÉ CATALÁ VERDET